Diari Oficial de la Generalitat Valenciana


Sumari del DOGV 5523, del 30-05-2007 (2007/6483)

RESOLUCIÓ de 10 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni entre la Fiscalia General de l'Estat i la Generalitat relatiu al Fòrum de formació juridicoeconòmica del Ministeri Fiscal.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5523

Data del DOGV
:   30-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6483


Data del document
:   10-05-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * administració central
    * ciència econòmica
    * ciència jurídica
    * ministeri fiscal
    * cooperació administrativa

RESOLUCIÓ de 10 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni entre la Fiscalia General de l'Estat i la Generalitat relatiu al Fòrum de formació juridicoeconòmica del Ministeri Fiscal. [2007/6483]  
Subscrit, després de la tramitació prèvia reglamentària, entre la Fiscalia General de l'Estat i la Generalitat, el 5 de març de 2007, un Conveni relatiu al Fòrum de formació juridicoeconòmica del Ministeri Fiscal, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0273/007, i que figura com a annex d'esta resolució.  
València, 10 de maig de 2007.- La directora general de Relacions amb les Corts i Secretariat del Govern: Angélica Such Ronda.  
CONVENI ENTRE LA FISCALIA GENERAL DE L'ESTAT I LA GENERALITAT RELATIU AL FÒRUM DE FORMACIÓ JURIDICOECONÒMICA DEL MINISTERI FISCAL  
València, 5 de març de 2007  
D'una banda, l'Excm. Sr. Cándido Conde-Pumpido Tourón, Fiscal General de l'Estat.   
I, de l'altra, el Molt Honorable. Sr. Francisco Camps Ortiz, President de la Generalitat, facultat per a este acte per Acord del Consell de data 23 de febrer de 2007.  
Intervenen en virtut de les competències que cada un ostenta i mútuament es reconeixen, i   
EXPOSEN  
I. L'Estatut Orgànic del Ministeri Fiscal, en l'article 22, declara que el Fiscal General de l'Estat ostenta la direcció superior del Ministeri Fiscal i la seua representació en tot el territori espanyol, i en l'article 14 atribuïx al Fiscal General de l'Estat la Presidència del Consell Fiscal que posseïx, entre altres atribucions, les de conéixer i informar els plans de formació de la carrera Fiscal.  
Igualment, l'Estatut d'Autonomia de la Comunitat Valenciana, en l'article 36, conferix a la Comunitat Autònoma totes les facultats relatives a l'atenció de les necessitats l'administració de Justícia.  
II. La voluntat d'ambdues parts és mantindre una col·laboració continuada, fent-la extensiva a programes de formació de fiscals que presten els seus servicis en tot el territori nacional, per a la qual cosa es pretén iniciar una programació d'activitats relacionades amb matèries juridicoeconòmiques, que s'emmarcaran en un Fòrum de formació i estudis juridicoeconòmics del Ministeri Fiscal a la Comunitat Valenciana, com a pas previ a la constitució d'un centre permanent d'estudis juridicoeconòmics.  
Sent la voluntat de les parts el concretar la constitució i funcionament del Fòrum de formació i estudis juridicoeconòmics del Ministeri Fiscal a la Comunitat Valenciana, i configurar la seua cooperació per a garantir el bon fi, és procedent la firma d'este Conveni que es du a terme d'acord amb les següents  
CLÀUSULES   
PRIMERA. Objecte del Conveni  
El present Conveni té com a objecte articular la cooperació entre la Fiscalia General de l'Estat i la Generalitat per a la constitució del Fòrum de formació i estudis juridicoeconòmics del Ministeri Fiscal a la Comunitat Valenciana, com a pas previ a la constitució d'un centre permanent d'estudis juridicoeconòmics, i la realització de les activitats que es duguen a terme en el seu si, tot establint un marc que assegure la seua continuïtat.   
SEGONA. Objectius del Fòrum de formació i estudis juridicoeconòmics  
Els objectius del Fòrum de formació i estudis juridicoeconòmics del Ministeri Fiscal a la Comunitat Valenciana són:  
Constituir la seu on es celebraran les activitats programades dins del Pla de formació descentralitzada de fiscals.  
L'organització i exercici d'activitats de formació relacionades amb matèries juridicoeconòmiques, dirigides a membres de la Carrera Fiscal de tot el territori nacional.   
TERCERA. Seu del Fòrum de formació i estudis juridicoeconòmics del Ministeri Fiscal a la Comunitat Valenciana.  
És voluntat de les parts, establir la seu permanent del Fòrum i del futur Centre d'Estudis juridicoeconòmics del Ministeri Fiscal a la Comunitat Valenciana, en instal·lacions pròpies de la Generalitat, destinades a la realització de cursos de formació competència de la Fiscalia General de l'Estat.   
QUARTA. Funcionament orgànic del Fòrum de formació i estudis juridicoeconòmics del Ministeri Fiscal a la Comunitat Valenciana.   
1. Per tal de desplegar el present Conveni, les activitats de formació previstes, i per a resoldre sobre la seua aplicació, es crea un Consell Assessor, integrat pels membres següents:  
Dos Fiscals de Sala, designats pel Fiscal General de l'Estat, i el Fiscal en Cap del Tribunal Superior de Justícia de la Comunitat Valenciana.  
Tres representants de la Generalitat.  
El Fiscal en Cap de la Secretaria Tècnica de la Fiscalia General de l'Estat que, a més, podrà ser el director del Fòrum, tret que el Fiscal General de l'Estat designe en el seu lloc un altre Fiscal de Sala membre del Consell Assessor.   
2. El Consell Assessor estarà copresidit per un dels representants del Ministeri Fiscal i un altre de la Generalitat, els quals exerciran les funcions inherents al càrrec alternativament per anualitats.  
3. El secretari del Consell Assessor serà un Fiscal de la Secretaria Tècnica de la Fiscalia General de l'Estat amb veu, però sense vot.   
CINQUENA. Funcions i règim de sessions del Consell Assessor  
1. Són funcions específiques del Consell Assessor, les següents:  
Proposar a l'òrgan competent del Ministeri Fiscal totes les activitats formatives que es consideren adequades per a dur-se a terme en el Fòrum.  
Realitzar el seguiment i avaluació del desenvolupament del Conveni i exercir les funcions de coordinació entre les dues Institucions firmants.  
Resoldre qualssevol problemes que es plantegen en l'execució d'este conveni.  
Proposar el pressupost i controlar la seua execució.  
2. Les reunions se celebraran, com a mínim, una vegada a l'any i quan siga convocada pel seu president, o a petició de dos dels seus membres, i adoptarà les seues decisions per majoria dels seus membres.  
SISENA. Del president  
Les funcions del president del Consell Assessor són:   
Convocar les sessions del Consell Assessor i fixar l'orde del dia.  
Presidir i dirigir les deliberacions del Consell Assessor.  
Aquelles que específicament li assigne el Consell Assessor i, en general, totes aquelles inherents a la presidència d'òrgans col·legiats.   
SETENA - Del director  
Són funcions del director:  
Dirigir i coordinar les activitats del Fòrum d'acord amb les directrius que s'establisquen en el pla de formació contínua, elaborat anualment pels òrgans competents del Ministeri Fiscal, i retre comptes al Consell Assessor.   
Proposar al Consell Assessor aquelles activitats de formació i estudis que crega oportú que es duguen a terme en el Fòrum.  
Aquelles que específicament li assigne el Consell Assessor.  
VUITENA. Del secretari  
Les funcions del secretari del Consell Assessor són:  
1. Executar els actes necessaris per al desplegament de les activitats.  
2. Informar i supervisar l'execució del pressupost de despeses.  
3. Les que li delegue el director.   
NOVENA. Funcionament  
1. Les Institucions firmants del present Conveni impulsaran conjuntament l'organització i gestió material de totes les activitats de formació i estudis que es depleguen en l'àmbit d'este Conveni, dirigides a la formació contínua dels fiscals.  
2. Les parts procuraran mantindre mecanismes de coordinació a fi d'evitar que s'interferisquen mútuament les activitats programades per cada una d'elles i, en particular, les activitats del Ministeri Fiscal en el marc de formació contínua del Pla Estatal i Formació Descentralitzada.   
DEU. Publicacions  
Tant en la publicitat i documentació del Fòrum com en les publicacions que, amb el contingut de les activitats que es duguen a terme, s'editen per a la seua difusió entre tots els membres de la Carrera Fiscal, es farà constar la col·laboració de les dues institucions firmants.  
Les publicacions seran editades junt amb la resta dels cursos de formació continuada del Ministeri Fiscal.  
ONZE- Finançament   
1. El finançament necessari per al desplegament del present Conveni es realitzarà en funció de les respectives disponibilitats pressupostàries i d'acord al pla d'actuació conjunta que anualment haurà de ser aprovat pels òrgans competents de les parts firmants d'este Conveni.  
2. En el dit pla d'actuació es determinaran, si fa el cas, els mitjans materials i personals necessaris per a escometre les activitats, així com el compromís financer i personal que assumix cadascuna de les parts.  
DOTZE. Règim pressupostari  
1. El pressupost d'ingressos estarà integrat per:  
a. Les aportacions establides per ambdues parts.  
b. Les aportacions i subvencions externes, en virtut de convenis subscrits amb tercers, per la Fiscalia General de l'Estat i la Generalitat.  
2. El pressupost de despeses estarà integrat per:  
a. Els inherents a la gestió administrativa, com ara, mitjans materials, personals, material didàctic, etc.  
b. Els honoraris i despeses dels ponents, professorat, així com les despeses de desplaçament i estada dels assistents, d'acord amb les dietes i indemnitzacions legalment establides.  
3. En tot cas, el pressupost de despeses, que haurà de ser equilibrat, inclourà les despeses de manteniment de la planta cinquena de la Ciutat de la Justícia i del personal d'esta, així com el cost dels mitjans materials necessaris per al desplegament dels cursos.  
TRETZE- Acreditació dels cursos  
L'assistència i participació en les activitats de formació i estudis, s'acreditaran mitjançant l'expedició de diplomes o certificats d'assistència, expedits conjuntament per les Institucions organitzadores.  
CATORZE. Vigència del Conveni  
El present Conveni, des de la data de firma, tindrà una vigència indefinida, si bé podrà donar-se per finalitzat mitjançant la denúncia per qualsevol de les parts firmants, comunicada per escrit a l'altra, amb antelació mínima de tres mesos, sense perjuí dels termes en què puga donar-se per resolt per mutu acord.  
No obstant això, l'extinció del present Conveni no afectarà les activitats iniciades al seu empar, que continuaran fins a la seua finalització.  
QUINZE- Resolució de controvèrsies  
El coneixement de les qüestions litigioses que puguen produir-se com a conseqüència de l'execució d'este Conveni, correspondrà a la jurisdicció contenciosa administrativa.  
De conformitat amb tot el que exposa i convingut, en l'exercici de les atribucions que són titulars els firmants, subscriuen el present Conveni en el lloc i la data susdits.   
El Fiscal General de l'Estat  
Cándido Conde-Pumpido Tourón.  
El President de la Generalitat,  
Francisco Camps Ortíz